35. schôdza NR SR - 8.deň - A. dopoludnia
Dátum: 2025-06-06
Poslanec: Kolíková, Mária (SaS)
Druh vystúpenia: Vystúpenie v rozprave

49. Vážený pán predsedajúci, vážené pani poslankyne, vážení páni poslanci, vážený pán minister, asi sa vám zdá zvláštne, že práve ja vystupujem k záverečnému účtu, ale nedá mi, keď vidím billboardy po celom Slovensku, kto a ako zadlžil štát, ako treba šetriť, popritom tu máme nezmyselnú transakčnú daň a ja vidím, ako sa plytvá financiami v justícii, a na to sa zameriam. Ja nebudem rozprávať tu čísla, nie som ekonóm, nie som v tomto odborník, ale to, čo môžem povedať, je, že je pre mňa nepochopiteľné, ak vy tvrdíte, a tvrdí vlastne celá vládna koalícia, ako treba šetriť, ako treba nachádzať stále nové a nové zdroje na to, aby sme pokryli výdavky v štátnom rozpočte, ktoré sú nevyhnutné, a ja vidím v justícii, že tu prichádzajú zákony, ktoré majú dopad na verejné financie, a vy tomu vôbec nie ste žiadnou prekážkou, že jednoducho nechávate ich, aby tu prechádzali a sú absolútne nezmyselné tie výdavky, nepotrebné, je to jednoducho o trende, ktorý má toto vláda, že na sebe nešetrí, rozdáva verejné funkcie, ale od ľudí vyberá peniaze. A na to chcem teraz poukázať, lebo je to pre mňa nepochopiteľné. Mrzí ma, že tu nie je aj spravodajca pán poslanec Karas, ktorý tu prišiel aj on sám jednoducho s návrhmi zákonov, ktoré sami osebe mali dopad na verejné financie. Pre mňa nepochopiteľné, ktoré sú absolútne nepotrebné v justícii a len ukazujú na to, aký máte necit k verejným financiám a že je vám to jednoducho ľahostajné, že plníte zadania, ktoré máte od premiéra, ktorý máte od tejto vládnej koalície, ale neplníte zadanie, ktoré je absolútne kľúčové v tejto dobe, a to je nájsť spôsob ako šetriť na sebe. Nájsť spôsob, ako bude štát na sebe šetriť. Toto nehľadáte, ale nielen to. Vy prichádzate s návrhmi zákonov, s ktorými naviac plytváte na funkciách, ktoré sú nepotrebné. Na jednoducho nových nástrojoch, ktoré majú výdavky a ktoré sú nepotrebné v justícii, a ja vás chcem na ne upozorniť. Osobitne vás chcem upozorniť na to, že keď ste ľahostajní pri likvidácii takých útvarov, ktoré zbierajú dáta, ktoré môžu upozorniť samotných ministrov na to, ako sa plytvá aj verejnými financiami a ako neefektívne môže fungovať vlastne daný rezort, že ani na to, na to neupozorňujete a aj to vám, to je vám ľahostajné. Áno, osobitne upozorňujem na to, že bol zrušený celý analytický útvar na ministerstve spravodlivosti. Ale to nebol len útvar o tom, že zbieral dáta o stave justície, či sú prieťahy v konaní, že by mal vyhodnotiť aj reformu v justícii a priebežne ju vyhodnocoval. A ten trend okrem iného bol, že prieťahy v konaní sa skracujú, takže ja nechápem, ako môže minister spravodlivosti teraz vystúpiť a hovoriť, že sú prieťahy v konaní, keď nemá nikoho, kto by dal nejaké dáta. A ani to nevie podložiť dátami. Že jednoducho vy zjavne ani nemôžete dostávať kvalitné dáta, lebo sa rozložili nielen na ministerstve spravodlivosti analytické útvary, ktoré napomáhali práve aj tomu, aby sa efektívne vynakladali verejné prostriedky, aby jednoducho tá služba, ktorú má doručovať štát ľuďom, bola efektívna. Za peniaze, ktoré štát vyberá od ľudí, tak aby doručoval efektívnu službu, na to slúžilo analytické centrum na ministerstve spravodlivosti. Ale teraz k tým funkciám. O štátnych tajomníkoch už tu mali viacerí svoje vyjadrenia. Áno, dnes máme štátnych tajomníkov najviac (povedané so smiechom). Ja si nepamätám éru, kedy by sme mali toľko štátnych tajomníkov. Traja štátni tajomníci na ministerstve spravodlivosti, ktoré neprináša absolútne žiadnu reformu, žiadnu reformu a vlastne zúčastňuje sa na rozklade tejto inštitúcie. Ja by som chcela rozumieť tomu, ako vy môžete ako minister financií toto bezbreho pustiť. Ako ste mohli bezbreho pustiť, že vlastne už neexistuje ani v zákone žiadna prekážka, aby vlastne bezbreho sme tu navyšovali počty štátnych tajomníkov. Pretože to je, samozrejme, sekretariát štátneho tajomníka, auto pre štátneho tajomníka, asistent pre štátneho tajomníka, vedúci kancelárie štátneho tajomníka. Toto sú jednoducho ďalšie funkcie, ktoré sú tu nepotrebné. Nepotrebné. A stoja peniaze a ukazujú jednoducho o tom, že vám, ide vašej vláde o funkcie a nie na tom, aby ste tu, efektívne fungoval štát. Aby sa vyberalo iba toľko peňazí od ľudí, koľko je skutočne potrebných na chod štátu. Doživotná renta generálneho prokurátora, nepochopiteľné. Prečo teraz pri konsolidácií verejných financií potrebujeme doživotnú rentu pre generálneho prokurátora? Ja som nepočula vás, pán minister, že by ste k tomu niečo povedali. A môžete mi tu povedať, že to je pár tisíc alebo nejaký ten milión, ale jednoducho, babka k babce, budú kapce . Takto to jednoducho je. A keď to vy ako minister financií proste necítite, že tak k tomu treba pristupovať, tak potom nemáte čo robiť na mieste ministra financií v čase potrebnej konsolidácie verejných financií. Ale okrem doživotnej renty generálneho prokurátora tu bol zákon na výsluhové dôchodky pre prokurátorov. Ja som sa pýtala pána poslanca Karasa, že teraz po tom, čo prejde tento zákon, budú výsluhové dôchodky pre sudcov? Pochopila som, že asi áno, ale to už by bol veľmi nerád, keby to musel zase predkladať on. Jednoducho vy tu vytvárate nové a nové inštitúty, ktoré sú nepotrebné, lebo sudcovia majú osobitné sociálne zabezpečenie. Aj prokurátori majú. Keď odchádzajú do dôchodku, majú špeciálne príspevky aj k samotnému dôchodku. Príplatok osobitný, keď odchádzajú. Načo je teraz potrebný výsluhový dôchodok? Ako je to legitímne sa o tom rozprávať, ale v čase konsolidácie verejných financií? Rátalo sa s dopadom niekoľko miliónov. Ale na druhej strane nedáte peniaze na probačných, mediačných úradníkov, ktorí majú dohliadať nad odsúdenými. Tak najprv tu urobíte veľkú reformu, otvoríte brány väzníc, sám minister aj premiér hovorí, že tu nie sú ľudia, aby dohliadali nad odsúdenými, a to by stačil nejaký ten milión, aby ste proste radovo o desiatky proste navýšili ten počet, na to nedáte, hej, že na to nemá minister. Ale potom vám nevadí, že proste tu necháte výsluhové dôchodky pre prokurátorov, ktorí absolútne, ktorý inštitút nie je teraz potrebný. Rovnako prešiel v prvom čítaní zákon, ktorý mení viaceré veci v justícii, a týka sa práve aj rôznych nových nástrojov, ktoré majú finančné dopady. Odmeny pre sudcov. Okrem toho, že sme to kritizovali, že je to korupčný nástroj v justícii, tie boli paušálne zrušené, ale ostali tu odmeny v 50. rokoch, v 60. rokoch. Prosím vás, v čase konsolidácie verejných financií, povedzte mi, že ktoré ďalšie inštitúcie proste môžu pri, vždy pri päťdesiatke, šesťdesiatke dať celý plat? Ja to doprajem tým sudcom, ale to je aj symbolika, že jednoducho ľudia, ľudia sa tu nachádzajú naozaj na, v kritických situáciách, už tu boli povedané, koľko ľudí vlastne to máme na hranici chudoby. Jednoducho ak môžeme, ak môžeme tým ľuďom adresne pomôcť, to je cesta, ale načo, prosím vás, tam, kde ten systém funguje, potrebujeme doňho vkladať ďalšie takéto nástroje s finančnými dopadmi? A ja poviem ďalej, Justičná akadémia, pán minister, budú tu zrazu traja zástupcovia riaditeľa namiesto jedného. Načo je toto potrebné? A vám to nevadí. Ďalšie funkcie sa tu rozdávajú. Jednoducho ďalšie dopady. A toto je pre mňa nepochopiteľné, že nielenže nedohliadate na to, aby tu tí ministri prišli s nejakými reformami, ktorými by sa ušetrilo, a tá služba by bola efektívnejšia, ale vy tu v pohode necháte prechádzať zákony, ktoré majú dopady na verejné financie a znamenajú len rozhadzovanie ďalších funkcií a s ďalšími dopadmi. Ja teraz nehovorím, že tieto čiastky, ktoré som spomenula, zachránia rozpočet. Ale je to v niečom absolútna symbolika a trend, že vám je to ľahostajné. A keď to ja vidím tu, tak potom nemôžem uveriť, že sa skutočne staráte o to, aby tento štát hľadal cesty, ako šetriť na sebe, keď vy ich jednoducho ľahostajne rozhadzujete. A toto už je podľa mňa aj zbytočné asi rozprávať, že vám osobitne by malo záležať na tom, aby k nám prichádzali investori. Osobitne by vám malo záležať. A keď tu korupcia prekvitá, tak sem jednoducho investori chodiť nebudú. A áno, aj vy ste sa mali ozvať, keď tu prechádzala tá hanebná novela trestných kódexov, aby jednoducho investori vedeli, že na Slovensku sa neoplatí kradnúť. A keď tu zainvestujú, tak o peniaze neprídu. A aj tu sme vás mali počuť, pretože minister financií sa stará o to, aby tu bolo zdravé prostredie, kam prídu investori, a osobitne sa stará o to, aby tu boli reformy, ktoré zefektívnia štátnu službu a aby sa tu nerozhadzovali peniaze kadejakými návrhmi narýchlo v parlamente, ale aj inými od ministrov, ktoré nijakým spôsobom nezlepšujú službu štátu a len zbytočne vyhadzujú verejné financie. Na to som chcela poukázať. Ďakujem pekne.